TERMENI ȘI CONDIȚII

1. Privind participarea la conferință
 
Art. 1 – Obiectul
Prezentul document stabilește termenii și condițiile privind accesul și participarea la conferința „OMUL | AI ✦ UN VIITOR BUN ✦” / ,,HUMAN | AI ✦ THE GOOD FUTURE ✦”, organizată de către TRADE MARK S.R.L., prin platforma www.thegoodfuture.ro , în data de 06 februarie 2027, la Sala Palatului din București.
Art. 2 – Programul evenimentului
Accesul publicului se face în ziua evenimentului, începând cu ora 13:30. Conferința va începe la ora 15:30 și este estimată să se încheie în jurul orei 22:30. În cadrul evenimentului pot exista pauze, care vor fi anunțate în timp util de către organizator.
Art. 3 – Vârsta minimă
Vârsta minimă de participare este de 14 ani. Participanții minori trebuie să fie însoțiți de un adult sau să dețină acordul scris al părintelui ori al reprezentantului legal.
Art. 4 – Interdicția înregistrărilor
Este strict interzisă înregistrarea, copierea, reproducerea sau transmiterea, prin orice mijloace audio sau video, a conferinței, în totalitate sau în parte, fără acordul expres și prealabil al organizatorului.
Art. 5 – Reguli de conduită
Pe durata conferinței, participanții au obligația de a închide telefoanele mobile sau de a le seta pe modul silențios ori avion, astfel încât să nu perturbe desfășurarea evenimentului și experiența celorlalți participanți.
Art. 6 – Înregistrarea evenimentului și dreptul la imagine
Conferința va fi înregistrată audio și video. Prin participarea la eveniment, spectatorii își exprimă acordul ca imaginea, vocea sau apariția lor să poată fi surprinse și utilizate de organizator în materiale foto-video realizate în scopuri de promovare, comunicare publică, arhivare sau documentare, fără a putea formula pretenții financiare sau de altă natură. Acest acord este acordat cu titlu gratuit și este valabil pe durată nedeterminată.
Art. 7 – Modificări de program
Organizatorul își rezervă dreptul de a modifica programul evenimentului, în limite rezonabile, din motive obiective, cu informarea publicului în timp util, atunci când acest lucru este posibil.
Art. 8 – Răspundere
Organizatorul nu este responsabil pentru pierderea, furtul sau deteriorarea bunurilor personale ale participanților. Participanții sunt responsabili pentru propriul comportament și pentru respectarea regulilor stabilite de organizator și de locația în care se desfășoară evenimentul.
Art. 9 – Biltele achizitionate sunt nereturnabile
Nu se acordă rambursări, despăgubiri sau compensații de niciun fel către cumpărători sau utilizatori, indiferent de motivul pentru care aceștia nu mai participă sau nu mai doresc să participe la eveniment.
Art. 10 - Modificarea componenței speakerilor
Componența speakerilor anunțați este stabilită pe baza confirmărilor existente la data publicării programului. În situația în care unul sau mai mulți speakeri devin indisponibili din cauze independente de voința și controlul rezonabil al Organizatorului, inclusiv din motive de sănătate, anularea sau perturbarea transportului internațional, restricții de călătorie, situații de urgență, obligații profesionale neprevăzute, caz fortuit, forță majoră ori alte împrejurări obiective, Organizatorul își rezervă dreptul de a modifica programul și componența speakerilor.
Într-o asemenea situație, evenimentul se va desfășura la data și în locul anunțate, cu participarea celorlalți speakeri confirmați. Organizatorul va depune toate diligențele rezonabile pentru înlocuirea speakerului indisponibil cu un alt invitat având experiență și relevanță profesională corespunzătoare tematicii evenimentului, fără a putea garanta realizarea unei asemenea înlocuiri.
Indisponibilitatea sau înlocuirea unuia dintre speakeri, atunci când evenimentul se desfășoară în continuare și își păstrează obiectul, formatul și tematica generală, nu constituie anularea evenimentului și nu conferă cumpărătorului dreptul la restituirea integrală sau parțială a contravalorii biletului, la reducerea prețului ori la acordarea altor despăgubiri, în limitele permise de legislația aplicabilă.
Prin finalizarea achiziției și acceptarea ,,TERMENILOR și CONDIȚIILOR”, cumpărătorul declară că a citit, a înțeles și a acceptat în mod expres prezenta prevedere.
Această clauză nu limitează drepturile obligatorii ale cumpărătorului în cazul anulării evenimentului, al schimbării datei sau locului desfășurării ori al unei modificări esențiale a serviciului contractat.
Art. 11 – Forța majoră
În caz de forță majoră sau din motive independente de voința și competența organizatorului, acesta își rezervă dreptul de a anula, reprograma sau modifica evenimentul, fără a putea fi tras la răspundere pentru eventuale prejudicii. Orice astfel de modificări vor fi comunicate publicului în timp util.
 
2. Privind închirierea și utilizarea căștilor de traducere simultană
 
1. Obiectul
Prezentul document stabilește termenii și condițiile de închiriere și utilizare a căștilor de traducere simultană în cadrul evenimentului „OMUL | AI ✦ UN VIITOR BUN ✦” / ,,HUMAN | AI ✦ THE GOOD FUTURE ✦”, organizat de către TRADE MARK S.R.L., prin www.thegoodfuture.ro , în data de 06 februarie 2027, la Sala Palatului din București.
2. Drepturile și obligațiile utilizatorului
· Accesul la căștile de traducere se face exclusiv prin închiriere, în baza acceptării prezentelor termeni și condiții.
· Costul de închiriere este de 25 RON (TVA inclus) / set de căști, biletul fiind unic.
· Pentru închirierea căștilor, fiecare cumpărător este obligat să finalizeze procesul de înregistrare și de închiriere online și să furnizeze datele de identificare solicitate.
· După finalizarea procesului de închiriere, cumpărătorul va primi pe e-mail un bilet de închiriere ce conține un cod QR sau un cod de bare unic (după caz) pentru fiecare utilizator de căști, care trebuie prezentat la eveniment (în format digital sau tipărit), atât la ridicarea, cât și la predarea căștilor.
· Răspunderea pentru corectitudinea completării datelor, distribuirea biletelor de închiriere către utilizatori și utilizarea căștilor de traducere revine exclusiv cumpărătorului de bilete.
· Ridicarea și predarea căștilor se pot realiza doar în baza biletului de închiriere, prin scanarea codului QR sau a codului de bare (după caz). Organizatorul nu își asumă răspunderea pentru solicitările de ridicare/predare a căștilor în lipsa biletului de închiriere.
· Ridicarea căștilor se face în ziua evenimentului la Sala Palatului, începând cu ora 13:30, pentru evitarea aglomerației.
· După scanarea codului QR sau a codului de bare unic (după caz) și predarea echipamentului, acesta nu mai poate fi utilizat pentru ridicarea unui alt set de căști.
· Biletul conținând codul QR sau codul de bare unic (după caz) trebuie păstrat pe toată durata evenimentului și prezentat în mod obligatoriu la returnarea căștilor. Nerespectarea acestei proceduri atrage calificarea setului de căști ca fiind nepredat.
· Organizatorul nu garantează disponibilitatea căștilor pentru persoanele care nu finalizează corect procesul de închiriere on-line.
· Cumpărătorul are obligația de a returna setul de căști la finalul evenimentului, în aceeași stare în care l-a primit.
· Este interzisă utilizarea necorespunzătoare a căștilor sau lăsarea acestora nesupravegheate.
3. Răspunderea
· Organizatorul nu răspunde pentru daunele rezultate din utilizarea necorespunzătoare a căștilor.
· În cazul pierderii, furtului sau deteriorării căștilor ori al nerespectării procedurii complete de returnare, cumpărătorul va suporta costul integral de înlocuire, în valoare de 350 EUR / set (se achită în RON la cursul BNR din data desfășurării conferinței), sumă stabilită de furnizorul de echipamente, având în vedere caracterul profesional al acestora și faptul că includ transmițătorul de recepție a semnalului audio.
· Pentru gestionarea procesului de ridicare și predare, cumpărătorul/utilizatorul este obligat să aibă asupra sa un act de identitate valid.

4. Modificări
Organizatorul își rezervă dreptul de a modifica termenii și condițiile din prezentul document, urmând ca orice modificare să fie comunicată participanților în timp util.
5. Biltele de închiriere sunt nereturnabile
Nu se acordă rambursări, despăgubiri sau compensații de niciun fel către cumpărătorii de bilete sau către utilizatorii de căști traducere, indiferent de motivul pentru care aceștia nu mai participă sau nu mai doresc să participe la eveniment.
 
FORMULAR DE CONSIMȚĂMÂNT GDPR 
pentru prelucrarea datelor cu caracter personal
 
1. Informații generale
Prezentul formular are ca scop obținerea consimțământului pentru prelucrarea datelor cu caracter personal în contextul participării la evenimentul „OMUL | AI ✦ UN VIITOR BUN ✦” / ,,HUMAN | AI ✦ THE GOOD FUTURE ✦”, organizat de către TRADE MARK S.R.L., prin www.thegoodfuture.ro , în data de 06 februarie 2027, la Sala Palatului din București, precum și pentru închirierea și utilizarea căștilor de traducere simultană (dacă este cazul).
2. Datele cu caracter personal colectate
· nume și prenume;
· adresă de domiciliu/reședință;
· adresă de e-mail;
· număr de telefon.
3. Scopul și temeiul prelucrării
Datele sunt prelucrate exclusiv pentru gestionarea proceselor logistice și legale aferente evenimentului. Temeiul legal al prelucrării este consimțământul persoanei vizate, conform Regulamentului (UE) 2016/679 (GDPR).


4. Durata stocării
Datele vor fi stocate pe perioada necesară îndeplinirii scopurilor pentru care au fost colectate, precum și ulterior, în conformitate cu obligațiile legale aplicabile organizatorului.
5. Drepturile persoanei vizate
Persoanele vizate beneficiază de toate drepturile prevăzute de GDPR, inclusiv dreptul de acces, rectificare, ștergere, restricționare și retragere a consimțământului.
6. Date de contact
contact@thegoodfuture.ro
ACCEPTAREA DOCUMENTULUI
Prin bifarea unei singure căsuțe de acceptare, participantul la eveniment/cumpărătorul de bilete declară că a citit, a înțeles și acceptă integral și necondiționat prezentul document, care cuprinde:
– termenii și condițiile privind accesul și participarea la conferință;
– termenii și condițiile privind închirierea și utilizarea căștilor de traducere simultană (dacă este cazul);
 – formularul de consimțământ pentru prelucrarea datelor cu caracter personal, în conformitate cu Regulamentul (UE) 2016/679 (GDPR).
Acceptarea prezentului document printr-o singură bifă produce efecte juridice depline și este obligatorie pentru participarea la eveniment și/sau pentru utilizarea serviciilor puse la dispoziție de organizator.

